DA Den Europæiske Unions Tidende C 149/7

Forpligtelse til offentlig tjeneste i henhold til Rådets forordning (EØF) nr. 2408/92 vedrørende ruteflyvning på indenrigsruter i Tyskland

(EØS-relevant tekst)

(2007/C 149/08)

1. Forbundsrepublikken Tysklands regering har besluttet med virkning fra den 1. april 2008 at ændre forpligtelsen til offentlig tjeneste på ruten Hof — Frankfurt am Main, der er pålagt i medfør af bestemmelserne i artikel 4, stk. 1, litra a), i Rådets forordning (EØF) nr. 2408/92 af 23. juli 1992 om EF-luftfartsselskabers adgang til luftruter inden for Fællesskabet (1), som blev offentliggjort i De Europæiske Fællesskabers Tidende C 199 af 25. juni 1998, s. 10, senest ændret ved Den Europæiske Unions Tidende C 321 af 28. december 2004, s. 4.

2. Forpligtelsen til offentlig tjeneste omfatter følgende:

2.1 Ruteføring:

Ruteflyvning på strækningen Hof-Frankfurt am Main.

2.2 Mindste antal beflyvninger:

Der foretages mindst tre returflyvninger hver dag fra mandag til fredag med mulighed for tilslutning til andre flyruter fra Frankfurt am Main. Dette krav gælder året rundt. Det er muligt at reducere antallet af flyvninger mellem Jul og Nytår.

2.3 Pladskapacitet:

Der tilbydes mindst 540 pladser om ugen (36 pladser pr. flyvning, 3 daglige flyvninger, 5 dage ugentligt) på ruten Hof — Frankfurt am Main.

Disse krav gælder året rundt.

2.4 Fartplan:

Flyvningerne foretages uden mellemlanding i følgende tidsrum: første afgang fra Hof tidligst kl. 6.00 og sidste ankomst til Hof senest kl. 22.30.

Følgende slots (fartplan for marts 2007 med henholdsvis ankomst- og afgangstidspunkter) er reserveret i Frankfurt am Main:

— ankomst Frankfurt: kl. 7.00 (fre), kl. 7.10 (man-tor), kl. 10.55 (man-fre), kl. 19.55 (man-fre)

— afgang Frankfurt: kl. 7.45 (ons-fre), kl. 8.05 (tir), kl. 8.25 (man), kl. 17.10 (man-fre), kl. 20.50 (man-fre).

2.5 Flytype:

Flyvningen skal foretages med fly med trykkabine og en minimumskapacitet på 36 pladser.

Luftfartsselskaberne gøres opmærksom på de tekniske og driftsmæssige forhold ved Hof lufthavn (jf. »Luftfahrthandbuch Deutschland«).

2.6 Priser:

Den maksimale fulde enkeltbilletpris for en flyvning mellem Hof og Frankfurt am Main må ikke overstige den maksimale fulde enkeltbilletpris for en flyvning mellem Nürnberg og Frankfurt am Main med mere end 5 %. I marts 2007 beløb den maksimale fulde enkeltbilletpris, inkl. moms, men excl. lufthavnsafgifter for en flyvning mellem Nürnberg og Frankfurt am Main sig til 261,81 EUR.

Der skal foreligge interline-aftaler efter IATA-reglerne, der omfatter transittariffer.

2.7 Kommercialisering:

Billetter til flyvningerne skal kunne bestilles via mindst et edb-reservationssystem og via Internettet.

2.8 Driftens kontinuitet:

Undtagen i tilfælde af force majeure må antallet af aflyste flyvninger, som direkte skyldes luftfartsselskabet, ikke overstige 2 % af det planlagte antal flyvninger om året.

3. Udbud:

Fællesskabets luftfartsselskaber gøres opmærksom på, at ruteflyvningerne gives i udbud, og at kontrakterne vil blive tildelt med virkning fra den 1.4.2008. Der vil snarest blive offentliggjort en udbudsmeddelelse i Den Europæiske Unions Tidende i henhold til artikel 4, stk. 1, litra d), i Rådets forordning (EØF) nr. 2408/92.

Yderligere oplysninger kan indhentes hos:

Bayerische Staatsministerium für Wirtschaft, Infrastruktur, Verkehr und Technologie D-80525 München Tlf. (49-89) 216 2-2392 eller 2162-2350 Fax (49-89/ 2162-2588

4. Disse forpligtelser til offentlig tjeneste erstatter forpligtelserne indeholdt i Kommissionens meddelelse, som er offentliggjort i Den Europæiske Unions Tidende C 321 af 28.12.2004, s. 4.

(1) EUT L 240 af 24.8.1992, s. 8.